১৯৭৬–৭৭ বুন্দেসলিগা
১৯৭৬–৭৭ বুন্দেসলিগা পশ্চিম জার্মানির পেশাদার ফুটবল লিগের শীর্ষ স্তর বুন্দেসলিগার ১৪তম মৌসুম ছিল। এই মৌসুমটি ১৯৭৬ সালের ১৪ই আগস্ট তারিখে শুরু হয়ে ১৯৭৭ সালের ২১শে মে তারিখে সম্পন্ন হয়েছিল। ডুসবুর্গের ওলন্দাজ রক্ষণভাগের খেলোয়াড় কিস ব্রেগমান এই মৌসুমের প্রথম গোল করেছিলেন। বরুসিয়া মনশেনগ্লাডবাখ বুন্দেসলিগার পূর্ববর্তী আসরের চ্যাম্পিয়ন, যারা ১৯৭৫–৭৬ মৌসুমে ৪৫ পয়েন্ট অর্জন করে এই প্রতিযোগিতার ইতিহাসে ৪র্থ বারের মতো শিরোপা জয়লাভ করেছিল। এই মৌসুমে ৪৪ পয়েন্ট অর্জন করে বরুসিয়া মনশেনগ্লাডবাখ ৫ম বারের মতো বুন্দেসলিগা এবং ৫ম বারের মতো জার্মান শিরোপা জয়লাভ করেছিল। কলনের জার্মান আক্রমণভাগের খেলোয়াড় ডিটার মুলার ৩৪ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।